Dôvodová správa

Všeobecná časť

Návrh nariadenia vlády Slovenskej republiky o podrobnostiach o nakladaní s inštitucionálnymi rádioaktívnymi odpadmi ako všeobecne záväzný vykonávací predpis k zákonu o verejnom zdravotníctve nadväzuje na zmeny v organizácii štátnej správy na úseku verejného zdravotníctva, ktoré vstúpili do platnosti v roku 2004 v rámci plnenia programového vyhlásenia a transformačných krokov v rezorte zdravotníctva. 

Základná právna úprava požiadaviek na nakladanie s rádioaktívnymi odpadmi je obsiahnutá v zákone Národnej rady Slovenskej republiky č. 272/94 Z.z. o ochrane zdravia ľudí v znení neskorších predpisov a jeho vykonávacej vyhláške – vyhláške Ministerstva zdravotníctva Slovenskej republiky č. 12/2001 Z. z. o požiadavkách na zabezpečenie radiačnej ochrany.
 
Návrh predloženého nariadenia reaguje na požiadavky, ktoré vyplynuli z uplatňovania vyhlášky ministerstva zdravotníctva Slovenskej republiky č. 12/2001 Z. z. o požiadavkách na zabezpečenie radiačnej ochrany v praxi, a na potrebu dostupnosti informácií o nakladaní s inštitucionálnymi odpadmi pre žiadateľov o vydanie povolenia na činnosti vedúce k ožiareniu.

Navrhovaná právna úprava je v súlade s Ústavou Slovenskej republiky a so zákonom, na vykonanie ktorého sa navrhuje (zákon č. 126/2006 Z. z. o verejnom zdravotníctve a o zmene a doplnení niektorých zákonov). 

Návrh nezakladá zvýšené nároky na štátny rozpočet, ani na rozpočty obcí a rozpočty vyšších územných celkov a nebude mať ekonomický, environmentálny dopad, ani vplyv na zamestnanosť a na podnikateľské prostredie.

Doložka zlučiteľnosti
s právom Európskych spoločenstiev a právom Európskej únie

k návrhu nariadenia vlády Slovenskej republiky o podrobnostiach o nakladaní s inštitucionálnymi  rádioaktívnymi odpadmi

1.	Predkladateľ právneho predpisu: Ministerstvo zdravotníctva Slovenskej republiky

2.  	Názov právneho predpisu: Návrh nariadenia vlády Slovenskej republiky o podrobnostiach o nakladaní s inštitucionálnymi  rádioaktívnymi odpadmi 

3.	Problematika návrhu právneho predpisu:
a)	je v práve Európskeho spoločenstva  upravená 
- v Hlave III (Zdravie a bezpečnosť) Zmluvy o založení  Euratom a v Hlave XIX (Životné prostredie) Zmluvy o založení Európskeho spoločenstva v platnom znení

b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

	Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.

Osobitná časť

K § 1	
Predmet  úpravy sa vyčleňuje problematiku nakladania s inštitucionálnymi odpadmi a ich evidenciu.

K § 3 až 5 
Stanovuje požiadavky na zber, triedenie inštitucionálnych rádioaktívnych odpadov, ich spracovanie a skladovanie.

K § 6
       Nariadenie nadobudne účinnosť spolu so zákonom o verejnom zdravotníctve.